KLASA: P-479/23

URBROJ: 711-02-01/03-2024-07

Zagreb, 25. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **u predmetu obveznice** **Snežane Penović, OIB: …………., ravnateljice Fonda za obnovu Grada Zagreba, Krapinsko-zagorske županije i Zagrebačke županije do 22. veljače 2023.,** na 56. sjednici održanoj 25. srpnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznica** **Snežana Penović, ravnateljica Fonda za obnovu Grada Zagreba, Krapinsko-zagorske županije i Zagrebačke županije od 18.6.2022.-22.2.2023., počinila je povredu članka 10. stavka 4. ZSSI-a.**
2. **Za povredu iz točke I. ove izreke obveznici Snežani Penović izriče se novčana sankcija u iznosu od 530,00 eura.**
3. **Nalaže se obveznici Snežani Penović da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice Snežane Penović-47923.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u Registar imovinskih kartica utvrdilo da obveznica Snežana Penović, ravnateljica Fonda za obnovu Grada Zagreba, Krapinsko-zagorske županije i Zagrebačke županije 18.6.2022.-22.2.2023., nije podnijela imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenu obveznicu otvoren predmet broj: Pp-479/23 zbog moguće povrede odredbi ZSSI-a o imovinskoj kartici.

U tijeku postupka izvršen je uvid u službenu bilješku od 1. prosinca 2023., Registar obveznika, Registar imovinskih kartica i očitovanje obveznice.

Povjerenstvo je Odlukom od 13. ožujka 2024. u odnosu na obveznicu Snežanu Penović, ravnateljicu Fonda za obnovu Grada Zagreba, Krapinsko-zagorske županije i Zagrebačke županije 18.6.2022.-22.2.2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 13. ožujka 2024. obveznici uputilo obavijest KLASA: P-479/23 URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest Povjerenstva zaprimila 28. ožujka 2024. te se na očitovala dopisima od 5. i 10. travnja 2024., navodeći da predmetnu imovinsku karticu nije podnijela spletom izvanrednih okolnosti koje navodi kako slijedi.

Koncem 2022. bilo je posve izvjesno da će doći do izmjena Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (dalje u tekstu: Zakon o obnovi) i Programa mjera obnove zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije (dalje u tekstu: Program mjera), što joj je bilo poznato jer je bila članom radne skupine koja je pripremala nacrt spomenutog Zakona o obnovi i Programa mjera.

Zbog navedenog je znala da će stupanjem na snagu novog Zakona o obnovi doći do ukidanja Fonda za obnovu Grada Zagreba, Krapinsko-zagorske županije i Zagrebačke županije te da će joj stupanjem na snagu Zakona o obnovi prestati mandat ravnateljice, navodi i dodaje da je novi Zakon o obnovi zaista uskoro donesen i stupio na snagu 23.02.2023., a njezin mandat ravnateljice prestao s danom 22.02.2023.

Jedino o čemu je u ovim okolnostima razmišljala je da sukladno odredbi članka 10. stavka 2. ZSSI-a mora po prestanku obnašanja dužnosti podnijeti imovinsku karticu, ističe obveznica.

Pored navedenog, uz sudjelovanje u radnoj skupini koja je radila na pripremi novog zakona i redoviti posao, preostalo vrijeme se pripremala za predstojeću primopredaju dužnosti za koju je znala da će uskoro uslijediti, a koja je, pored formalne primopredaje, uključivala pripajanje Fonda za obnovu Ministarstvu kao i preseljenje službenika s jedne lokacije na drugu, dodaje.

Nadalje navodi da je, uz sve ove obveze, propustila konzultirati kolege pravnike (s obzirom da je po struci građevinski inženjer) te je pogrešno shvatila odredbu članka 10. stavka 4. ZSSI o obvezi podnošenja imovinske kartice jednom godišnje do 31. siječnja tekuće godine za prethodnu godinu.

Kako je znala da će joj za mjesec dana prestati mandat i da će morati podnijeti imovinsku karticu po isteku mandata, smatrala je da ću na taj način ispuniti obvezu podnošenja imovinske karti[je jednom godišnje te je propustila podnijeti imovinsku do 31. siječnja 2023. razmišljajući da će podnošenjem imovinske kartice mjesec dana kasnije ispuniti svoju zakonsku obvezu, ističe.

Nada se da će Povjerenstvo uvidom u Registar obveznika utvrditi da je čitavo vrijeme u kojem je bila obveznik podnošenja imovinske kartice uredno ispunjavala svoju zakonsku obvezu te da je do ovog propusta došlo nehotice uslijed ranije opisanih izvanrednih okolnosti. U vjeri da će Povjerenstvo prihvatiti razloge iznesene o ovom očitovanju ispričava se zbog propusta podnošenja imovinske kartice u propisanom roku.

Povjerenstvo je uvidom u Registar obveznika utvrdilo da je Snežana Penović dužnost ravnateljice Fonda za obnovu Grada Zagreba, Krapinsko-zagorske županije i Zagrebačke županije obnašala od 18.6.2022. do 22.2.2023.

Uvidom u Registar imovinskih kartica Povjerenstvo je utvrdilo da obveznica nije podnijela imovinsku karticu za 2022. do 31. siječnja 2023. Obveznica je imovinsku karticu povodom prestanka obnašanja dužnosti Povjerenstvu podnijela 27. ožujka 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Snežana Penović propustila podnijeti imovinske kartice Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedila odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 530,00 eura do 5.309,00 eura vodeći računa o težini i posljedicama povrede Zakona.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Povjerenstvo je stoga uz navedeno, prilikom odmjeravanja visine sankcije, kod obveznice otegotnim utvrdilo činjenicu da unatoč pokretanju ovog postupka obveznica još uvijek Povjerenstvu nije podnijela predmetnu imovinsku karticu, dok je olakotnim utvrdilo činjenicu da joj Povjerenstvo dosad nije izricalo sankciju radio povrede odredaba ZSSI-a.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 50. stavka 1. podstavka 2. ZSSI-a, novčana sankcija u iznosu od 530,00 eura.

Ujedno se ukazuje obveznici da je i dalje dužan podnijeti imovinsku karticu povodom godišnje obveze podnošenja za 2022.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Snežana Penović, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana